Eugenius episcopus, servus servorum Dei: dilectis filiis Hugoni abbati ecclesiæ beatorum Laurentii et Hilarii de abbatia ejusque fratribus tam præsentibus quam futuris, canonicam vitam professis in perpetuum. Ad hoc nobis a Deo pastoralis cura commissa est ut bene placentem Deo religionem modis omnibus laboremus statuere et statutam exacta diligentia conservare. Ea propter, dilecti in Domino filii, vestris justis postulationibus clementer annuimus, et præfatam ecclesiam in qua divino mancipati estis obsequio sub B. Petri et apostolica protectione suscipimus, et præsentis scripti privilegio communimus, statuentes ut quascumque possessiones, quæcumque bona eadem ecclesia in præsentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis Deo propitio poterit adipisci, firma vobis vestrisque successoribus et illibata permaneant, in quibus hæc nominatim duximus annotanda. Ab Hugone videlicet bonæ memoriæ Altissiodorensi episcopo, suisque prædecessoribus, sicut ejusdem episcopi scripto continetur, ecclesiam beati Eusebii Altissiodorensis, ecclesiam S. Mamertini præfatæ ecclesiæ S. Eusebii subditam, ecclesiam Sancti-Cirici de Coslun, ecclesiam Sancti-Simphoriani de Traciaco, ecclesiam Sancti-Domnoleni confessoris, ecclesiam Sancti-Martini de Tronciaco, ecclesiam Sancti-Quintini Martyris, ecclesiam Sancti-Martini de Garchiaco, ecclesiam Sancti-Symphoriani de Curte, ecclesiam beati Petri de Domno-Petro, ecclesiam Sancti-Juliani de Tauriaco. Præterea ecclesiam Sancti-Simeonis, salvo jure infirmorum, ecclesiam de Tillio, salvo jure Altissiodorensis episcopi. A canonicis autem Sancti-Cirici Nivernensis ecclesiæ sicut eorum scripto continetur, ecclesiam sanctorum confessorum Lupi et Gildardi cum omnibus ad ipsam pertinentibus, quæ bonæ memoriæ Hugo tertius Nivernensis episcopus eis concesserat. Id quoque Nivernenses canonici statuentes ut si aliquis eorum se ad eandem ecclesiam in arctiori vita Deo serviturus transferret, vitæ gratia præbendam quam apud eos habuerat, donec viveret, retineret. Præbendam vero quam in monasterio S. Mariæ in depositione alicujus fratrum suorum per trigenta dies habebant, eidem Sancti-Gildardi ecclesiæ concesserunt. Item ex dono præfati Altissiodorensis episcopi annualia canonicorum Sancti-Stephani. A Leodegario autem Bituricensi episcopo ecclesiam Sancti-Hilarii de Gondiliaco. Hugo denique bonæ memoriæ Nivernensis episcopus, præfatæ ecclesiæ Sancti-Gildardi concessit, ecclesiam de Urziaco domum cum pomario, terram, prata et cætera quæ Bruno canonicus possederat, et ecclesiam sancti Martini de Odilonevilla. Item Fromundus præfati episcopi successor præbendas integras Nivernensium canonicorum quocumque modo ipse eas habere desinerent, eidem ecclesiæ per annum habendas concessisset, nisi forte apud S. Martinum quis eorum vitam mutaverit, ibi enim in vita sua præbendam habebit, post mortem vero ad canonicos Sancti-Gildardi per annum, ut diximus, præbenda ipsa transibit. Præterea ecclesiam de Albiniaco præter id quod in ea habent monachi de Diana. Stagnum quoque cum molendino juxta eandem ecclesiam; domum quæ fuit Hugonis canonici Sancti-Cirici. Decernimus ergo ut nulli omnino hominum liceat jam dictam sanctorum Laurentii et Hilarii ecclesiam tenere, perturbare, aut ejus possessiones auferre vel ablatas retinere, minuere seu quibuslibet molestiis fatigare, sed omnia integra conserventur eorum pro quorum sustentatione et gubernatione concessa sunt usibus omnimodis profuturis, salva sedis apostolicæ autoritate, et diocesanorum episcoporum canonica justitia. Si qua igitur in futurum ecclesiastica, sæcularisve persona hanc nostræ constitutionis paginam sciens contra eam temere venire tentaverit, secundo, tertioveque monita: si non se congrua satisfactione correxerit, potestatis, honorisque sui dignitate careat, reamque divino judicio existere de perpetrata iniquitate cognoscat, et a sacratissimo corpore et sanguine Domini nostri Jesu-Christi aliena fiat, atque in extremo examine districte ultioni subjaceat. Cunctis autem eidem loco sua jura servantibus sit pax Domini nostri Jesu-Christi quatenus et hic fructum bonæ actionis percipiant, et apud districtum judicem præmia æternæ pacis inveniant, amen, amen, amen.